

|  |
| --- |
| **PLUNGĖS RAJONO SAVIVALDYBĖS  TARYBA** |
| **SPRENDIMAS** |
| **DĖL KELEIVIŲ ĮLAIPINIMO IR IŠLAIPINIMO STOTELĖSE BEI KELEIVIŲ IR BAGAŽO VEŽIMO AUTOBUSAIS VIETINIO (MIESTO IR PRIEMIESČIO) REGULIARAUS SUSISIEKIMO MARŠRUTAIS PLUNGĖS RAJONO SAVIVALDYBĖJE TAISYKLIŲ PATVIRTINIMO** |
| 2024 m. gegužės 30 d. Nr. T1-137 |
| Plungė  Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos kelių transporto kodekso 18 straipsnio 1 dalimi, Lietuvos Respublikos transporto veiklos pagrindų įstatymo 4 straipsnio 4 dalimi ir Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo taisyklių patvirtinimo“ (Lietuvos Respublikos susisiekimo ministro 2020 m. lapkričio 4 d. įsakymo Nr. 3-664 redakcija), Plungės rajono savivaldybės taryba nusprendžia:  Patvirtinti Keleivių įlaipinimo ir išlaipinimo stotelėse bei keleivių ir bagažo vežimo autobusais vietinio (miesto ir priemiesčio) reguliaraus susisiekimo maršrutais Plungės rajono savivaldybėje taisykles (pridedama).  Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.  Savivaldybės meras Audrius Klišonis |

PATVIRTINTA

Plungės rajono savivaldybės

tarybos 2024 m. gegužės 30 d.

sprendimu Nr. T1-137

**KELEIVIŲ ĮLAIPINIMO IR IŠLAIPINIMO STOTELĖSE BEI KELEIVIŲ IR BAGAŽO VEŽIMO AUTOBUSAIS VIETINIO (MIESTO IR PRIEMIESČIO) REGULIARAUS SUSISIEKIMO MARŠRUTAIS PLUNGĖS RAJONO SAVIVALDYBĖJE TAISYKLĖS**

**I SKYRIUS**

**BENDROSIOS NUOSTATOS**

1. Keleivių ir bagažo vežimo autobusais vietinio (miesto ir priemiesčio) reguliaraus susisiekimo maršrutais Plungės rajono savivaldybėje taisyklės (toliau – Taisyklės) parengtos vadovaujantis Lietuvos Respublikos kelių transporto kodeksu, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo taisyklių patvirtinimo“ (Lietuvos Respublikos susisiekimo ministro 2020 m. lapkričio 4 d. įsakymo Nr. 3-664 redakcija) ir kitais teisės aktais, reglamentuojančiais keleivių ir bagažo vežimą.

2. Taisyklės nustato važiavimo autobusais vietinio (miesto ir priemiesčio) reguliaraus susisiekimo maršrutais Plungės rajono savivaldybėje (toliau – Savivaldybė) tvarką, vežėjo, ekipažo, keleivių teises, pareigas ir atsakomybę, keleivių bilietų (toliau – bilietas) rekvizitus, jų pardavimo ir grąžinimo tvarką, bagažo maksimalų dydį ir svorį, bagažo ir gyvūnų vežimo tvarką, draudžiamų vežti ir saugoti daiktų sąrašą, rastų daiktų saugojimo ir realizavimo tvarką, keleiviams aptarnauti skirtų stotelių miesto ir rajono keliuose įrengimo ir priežiūros tvarką, keleivių įlaipinimo ir išlaipinimo stotelėse tvarką.

3. Taisyklės yra privalomos savivaldybių institucijoms, fiziniams ir juridiniams asmenims.

4. Taisyklėse vartojamos sąvokos suprantamos taip, kaip jos apibrėžtos Lietuvos Respublikos transporto veiklos pagrindų įstatyme, Lietuvos Respublikos kelių transporto kodekse (toliau – Kodeksas).

**II SKYRIUS**

**EKIPAŽO DOKUMENTAI**

5. Reguliarių vietinio (miesto ir priemiesčio) reisų metu ekipažas privalo turėti:

5.1. Lietuvos Respublikoje išduotos licencijos verstis keleivių vežimu autobusais vidaus maršrutais, suteikiančios teisę vežti keleivius Lietuvos Respublikos teritorijoje, kopiją arba Lietuvos Respublikoje išduotos bendrijos licencijos kopiją, jei vežėjas veiklą vykdo turėdamas bendrijos licenciją vežti keleivius, suteikiančią teisę vežti keleivius autobusais tarptautiniais maršrutais ir Lietuvos Respublikos teritorijoje. Reikalavimas turėti bendrijos licencijos kopiją netaikomas, kai šis dokumentas išduotas elektroniniu būdu;

5.2. kasos aparatą ir bilietus kai vietinio susisiekimo priemiesčio maršrutui besitęsiant gretimos savivaldybės teritorijoje (toliau – Tęstinis maršrutas), važiavimas ta teritorija yra mokamas (išskyrus teisės aktuose numatytus atvejus, kai kasos aparatų naudoti nereikia arba kai vietinio priemiesčio susisiekimo maršrutuose naudojama bilietų sistema, integruota į bendrą susisiekimo maršrutų bilietų sistemą, arba Savivaldybės taryba priima sprendimą vežti keleivius vietinio (miesto ir (ar) priemiesčio) susisiekimo maršrutais nemokamai savo teritorijoje);

5.3. leidimą vežti keleivius vietinio (miesto ir priemiesčio) reguliaraus susisiekimo maršrutais. Reikalavimas turėti leidimą netaikomas, jei šis dokumentas išduotas naudojantis licencijų informacine sistema;

5.4. bilietų kainoraštį kai Tęstiniu maršrutu (besitęsiančiu gretimos savivaldybės teritorijoje), važiavimas ta teritorija yra mokamas (išskyrus vietinio (miesto) susisiekimo maršrutuose ir vietinio (priemiesčio) susisiekimo maršrutuose, jei vietinio priemiesčio susisiekimo maršrute naudojama bilietų sistema, integruota į bendrą susisiekimo maršrutų bilietų sistemą, arba Savivaldybės taryba priima sprendimą vežti keleivius vietinio (miesto ir (ar) priemiesčio) susisiekimo maršrutais nemokamai savo teritorijoje);

5.5. ekipažo vairuotojų darbo ir poilsio laiko apskaitos dokumentus.

6. Užsakomųjų reisų metu ekipažas privalo turėti:

6.1. Lietuvos Respublikoje išduotos licencijos verstis keleivių vežimu autobusais vidaus maršrutais, suteikiančios teisę vežti keleivius Lietuvos Respublikos teritorijoje, kopiją arba Lietuvos Respublikoje išduotos bendrijos licencijos kopiją, jei vežėjas veiklą vykdo turėdamas bendrijos licenciją vežti keleivius, suteikiančią teisę vežti keleivius autobusais tarptautiniais maršrutais ir Lietuvos Respublikos teritorijoje. Reikalavimas turėti bendrijos licencijos kopiją netaikomas, kai šis dokumentas išduotas elektroniniu būdu;

6.2. keleivių vežimo užsakomuoju reisu sutartį (ar patvirtintą jos kopiją), sudarytą tarp vežimo paslaugos užsakovo ir vežėjo;

6.3. keleivių vežimo lapą, išskyrus atvejus, jeigu keleivių grupės vežamos į tos pačios savivaldybės teritorijoje vykstančius renginius, kaip numatyta Kodekso 18 straipsnio 5 dalyje. Keleivių vežimo lapų formos, jų apskaitos, užsakymo, gamybos, technologinės apsaugos, platinimo, įsigijimo, naudojimo ir sunaikinimo tvarkos aprašas patvirtintas Lietuvos Respublikos susisiekimo ministro 2003 m. sausio 16 d. įsakymu Nr. 3-24 „Dėl Keleivių vežimo lapų formos, jų apskaitos, užsakymo, gamybos, technologinės apsaugos, platinimo, įsigijimo, naudojimo ir sunaikinimo tvarkos aprašo patvirtinimo“ (Lietuvos Respublikos susisiekimo ministro 2010 m. rugsėjo 6 d. įsakymo Nr. 3-540 redakcija);

6.4. ekipažo vairuotojų darbo ir poilsio režimo apskaitos dokumentus.

**III SKYRIUS**

**AUTOBUSŲ STOTELIŲ ĮRENGIMAS**

7. Stotelių vietas vietinio (miesto ir priemiestinio) ir tolimojo susisiekimo maršrutuose nustato kompetentinga įstaiga, suderinusi su kelio (gatvės) savininku (valdytoju). Stoteles ir nustatyto pavyzdžio kelio ženklus įrengia kelių (gatvių) savininkai (valdytojai).

8. Tolimojo, tarptautinio, vietinio (miesto ir priemiesčio) reguliaraus susisiekimo maršrutuose reisų tvarkaraščių skelbimą, atnaujinimą, pakeitimą stotelėse organizuoja uždaroji akcinė bendrovė „Plungės autobusų parkas“.

9. Stotelės įrengiamos vadovaujantis kelių techniniu reglamentu KTR 1.01:2008 „Automobilių keliai“, patvirtintu Lietuvos Respublikos aplinkos ministro ir Lietuvos Respublikos susisiekimo ministro 2008 m. sausio 9 d. įsakymu Nr. D1-11/3-3 „Dėl kelių techninio reglamento KTR 1.01:2008 „Automobilių keliai“ patvirtinimo“, ir statybos techniniureglamentu STR 2.06.04:2014„Gatvės ir vietinės reikšmės keliai. Bendrieji reikalavimai“, patvirtintu Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“. Kelio ženklai „Stotelė“ statomi pagal Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, ir susisiekimo ministro tvirtinamų Kelio ženklų įrengimo ir vertikaliojo ženklinimo taisyklių reikalavimus, ant ženklo nurodomas stotelės pavadinimas.

**IV SKYRIUS**

**VEŽĖJO, EKIPAŽO, KELEIVIO TEISĖS, PAREIGOS IR ATSAKOMYBĖ**

10. Vežėjas privalo užtikrinti:

10.1. kad būtų laikomasi nustatytų maršrutų ir eismo tvarkaraščių;

10.2. saugų keleivių, gyvūnų ir bagažo vežimą;

10.3. nepriekaištingą ir paslaugų keleivių aptarnavimą;

10.4. kad keleiviai būtų vežami techniškai tvarkinga transporto priemone;

10.5. kad ekipažas darbo metu dėvėtų tvarkingą ir švarią darbinę aprangą;

10.6. užtikrinti, kad ekipažo nariai, vežantys keleivius, transporto priemonėje nerūkytų, garsiai neklausytų radijo imtuvo, magnetofono ar kitaip trikdytų keleivių rimtį.

11.Vežėjas turi teisę gauti iš Savivaldybės informaciją apie poreikį keisti keleivių vežimo grafikus, važiavimo maršrutus;

12. Ekipažas turi teisę:

12.1. įspėti keleivius be bilieto ar atsisakiusius įsigyti bilietą apie keleivio pareigų pažeidimą, (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai Tęstiniam maršrutui besitęsiant gretimos savivaldybės teritorijoje, važiavimas ta teritorija yra mokamas);

12.2. nepriimti arba išlaipinti neblaivius, apsvaigusius nuo psichiką veikiančių medžiagų (narkotikų, vaistų, kitų svaigiųjų medžiagų), su nešvariais drabužiais ar draudžiamu vežti bagažu ar kitaip pažeidžiančius Keleivių ir bagažo vežimo taisykles keleivius artimiausioje bet kurio tipo stotelėje;

12.3. laikinai nutraukti reisą, esant neišvažiuojamiems keliams ir sunkioms meteorologinėms sąlygoms arba stichinių nelaimių metu, apie tai pranešęs vežėjui.

12.4. Autobuse įrengtomis elektroninėmis stebėjimo sistemomis stebėti ir rinkti informaciją apie pavežamų keleivių skaičių, jų srautus. Surinktus statistinius duomenis naudoti tik keleivių srautų analizei ir maršrutų planavimui.

13. Ekipažas privalo:

13.1. laikytis grafiko, nustatytų maršrutų trasų ir eismo tvarkaraščių, pranešti keleiviams apie galimą ar būtiną maršruto trasos pakeitimą;

13.2. būti rūpestingas, atidus ir paslaugus, skelbti stotelių pavadinimus autobusuose, kuriuose sudarytos techninės galimybės, keleiviui pasiteiravus, informuoti apie mokėjimo už važiavimą tvarką (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas) ir kelionės maršrutą;

13.3. ypatingą dėmesį skirti keleiviams, turintiems negalią, padėti jiems įlipti / išlipti į / iš transporto priemonę (-ės);

13.4. kelionės metu turėti privalomus ekipažo dokumentus ir pateikti juos kontroliuojančiam asmeniui pareikalavus.

14. Keleivis turi teisę:

14.1. užimti laisvą sėdimą vietą;

14.2. nemokamai vežtis du vaikus iki 7 metų Tęstiniuose maršrutuose (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas), jei jie neužima atskiros sėdimos vietos, naudotis lengvatomis, nustatytomis Lietuvos Respublikos transporto lengvatų įstatyme;

14.3. nemokamai vežti bagažą ir gyvūnus Tęstiniuose maršrutuose (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas) pagal Taisyklių VII ir VIII skyriuose nurodytas sąlygas.

15. Keleivis privalo:

15.1. įsigyti bilietą, įsigijus bilietą su nuolaida Tęstiniuose maršrutuose (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas), turėti galiojantį dokumentą, patvirtinantį asmens teisę į transporto lengvatą;

15.2. saugoti bilietą iki kelionės pabaigos Tęstiniuose maršrutuose, pateikti jį kontrolę vykdančiam pareigūnui reikalaujant (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas);

15.3. pasirūpinti savo ir vežamų daiktų saugumu, jei yra laisvų vietų, atsisėsti, stovint laikytis už autobuse įrengtų turėklų, nesiremti į važiuojančio autobuso duris, netrikdyti vairuotojui dešinės pusės matomumo stovint arti priekinių autobuso durų, išlipant nepalikti asmeninių daiktų;

15.4. prisiimti atsakomybę už sąmoningą ar nesąmoningą veikimą, kurio metu nukentėjo kitų keleivių ar vežėjo turtas;

15.5. vykdyti teisėtus kontrolieriaus Tęstiniuose maršrutuose (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas) ir ekipažo reikalavimus.

16. Keleiviams draudžiama:

16.1. važiuoti neblaiviems ar apsvaigusiems nuo psichiką veikiančių medžiagų (narkotikų, vaistų, kitų svaigiųjų medžiagų), skleidžiantiems aitrų kvapą, apsirengusiems nešvariais drabužiais, tepti ir gadinti autobuso išorę ir vidų, laikyti kojas ant sėdynių, leisti ant sėdynių stovėti vaikams, sodinti gyvūną arba dėti bagažą;

16.2. rūkyti, valgyti, gerti (išskyrus skysčius iš specialiai gėrimams pritaikytų sandarių indų), įsinešti skysčius nesandariuose induose, šiukšlinti, triukšmauti, garsiai leisti muziką ir kitaip trukdyti ekipažui, keleiviams arba kitokiais veiksmais pažeisti viešąją tvarką;

16.3. važinėti po autobuso saloną su vežamais paspirtukais, riedlentėmis, riedžiais, riedučiais ir kitomis mikromobilumo priemonėmis (mikromobilumo priemonės – elektra varomos dviratės ar keturratės motorinės transporto priemonės (pavyzdžiui, elektra varomi riedžiai, riedlentės, paspirtukai) skirtos važiuoti vienam asmeniui, kurių galia neviršija 0,5 kW ir projektinis greitis yra ne didesnis nei 25 km/h.);

16.4. vežti dviračius, jeigu autobuse nėra numatyta speciali vieta ar įranga dviračiams vežti.

17. Vežėjas, ekipažas ir keleiviai už šių Taisyklių pažeidimą atsako Lietuvos Respublikos teisės aktų nustatyta tvarka.

**V SKYRIUS**

**BILIETŲ REKVIZITAI, JŲ PARDAVIMAS IR GRĄŽINIMAS**

18. Tęstinio susisiekimo maršrutų vežėjai, teikdami viešąsias keleivių vežimo paslaugas (kai Savivaldybės taryba yra priėmusi sprendimą vežti keleivius vietinio susisiekimo priemiesčio susisiekimo maršrutais nemokamai savo teritorijoje. Ir kai vietinio susisiekimo priemiesčio maršrutui besitęsiant gretimos savivaldybės teritorijoje, važiavimas ta teritorija yra mokamas), privalo taikyti Savivaldybės tarybos nustatytus tarifus, o ekipažas – parduoti bilietus. Tęstiniuose maršrutuose, jei vietinio (priemiesčio) susisiekimo maršrute naudojama bilietų sistema, integruota į bendrą bilietų sistemą, Savivaldybės administracijos sprendimu gali būti netaikoma pareiga ekipažui parduoti bilietus, jei užtikrinamas bilietų pardavimas kitais bilietų platinimo būdais arba jei Savivaldybės taryba priima sprendimą dėl nemokamo keleivių vežimo vietinio miesto ir (ar) priemiesčio reguliaraus susisiekimo maršrutais.

19. Draudžiama parduoti du bilietus ar daugiau su Lietuvos Respublikos transporto lengvatų įstatyme nustatyta nuolaida vietoj vieno bilieto, kasos aparatu išspausdinti bilietus su Lietuvos Respublikos transporto lengvatų įstatyme nustatyta nuolaida nesant keleivių arba išspausdinti viename biliete dviejų ar daugiau bilietų su Lietuvos Respublikos transporto lengvatų įstatyme nustatyta nuolaida duomenis Tęstiniame maršrute.

20. Tęstiniame maršrute keleivis privalo saugoti bilietą iki kelionės pabaigos ir jį pateikti, jeigu ekipažas, kontroliuojantis ar prižiūrintis asmuo to pareikalauja, o kai naudojamas elektroninis bilietas, pateikiama elektroninio bilieto skaitmeninė arba fizinė kopija.

21. Bilietų kontrolės lapas gali būti nepildomas, jei bilietų pardavimo įrangos sistemoje yra techninių galimybių atspausdinti arba vizualiai ekrane parodyti informaciją apie ekipažo parduotus bilietus. Bilietų kontrolės lapas nenaudojamas Tęstiniuose maršrutuose ir tais atvejais, kai vietinio priemiesčio susisiekimo maršrutuose bilietams parduoti naudojamas kasos aparatas. Bilietų kontrolės lapai nenaudojami Tęstiniuose maršrutuose, integruotuose į bendrą bilietų sistemą.

22. Vienkartiniuose Tęstinių maršrutų bilietuose turi būti nurodyta: vežėjo pavadinimas ir kodas, kompetentingos įstaigos suteiktas maršruto numeris ir pavadinimas, kelionės bilieto numeris, išvykimo data, išvykimo laikas, bilieto kaina, Lietuvos Respublikos transporto lengvatų įstatyme nustatytos nuolaidos dydis procentais, kai ji yra taikoma. Terminuotuose Tęstinių maršrutų bilietuose turi būti nurodyta: vežėjo pavadinimas, bilieto serija, numeris, bilieto kaina, bilieto galiojimo terminas, o terminuotuose vardiniuose vietinio (miesto ir priemiesčio) susisiekimo maršrutų bilietuose – ir Lietuvos Respublikos transporto lengvatų įstatyme arba Savivaldybės tarybos nustatytos nuolaidos dydis procentais. Autobusuose vežėjai privalo naudoti kasos aparatus, numatytus Atsiskaitymų už prekes ir paslaugas duomenų fiksavimo tvarkos apraše, patvirtintame Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Atsiskaitymų už prekes ir paslaugas duomenų fiksavimo tvarkos aprašo patvirtinimo“ (Lietuvos Respublikos Vyriausybės 2018 m. spalio 24 d. nutarimo Nr. 1056 redakcija).

23. Parduodant vienkartinius elektroninius bilietus važiuoti ir (ar) vežti bagažą Tęstiniais susisiekimo maršrutais, skaitmeninėje duomenų bazėje turi būti saugomi šie duomenys: vežėjo pavadinimas, važiavimo kaina ir Lietuvos Respublikos transporto lengvatų įstatyme nustatytos nuolaidos dydis procentais, kai ji yra taikoma. Parduodant terminuotus elektroninius bilietus važiuoti Tęstiniais maršrutais, skaitmeninėje duomenų bazėje turi būti saugomi šie duomenys: vežėjo pavadinimas, važiavimo kaina, bilieto galiojimo terminas. Parduodant terminuotus (vardinius) elektroninius bilietus važiuoti Tęstiniais maršrutais, skaitmeninėje duomenų bazėje turi būti saugomi šie duomenys: vežėjo pavadinimas, važiavimo kaina, bilieto galiojimo terminas, Lietuvos Respublikos transporto lengvatų įstatyme nustatytos nuolaidos dydis procentais.

24. Tęstinio maršruto bilietas galioja tik tą dieną ir tam reisui, į kurį jis parduotas.

25. Į Tęstinį maršrutą bilietai parduodami autobuse. Bilietai keleiviams parduodami neribojant jų skaičiaus, tačiau neviršijant autobuso techniniuose duomenyse numatytų talpos normų.

26. Ekipažas Tęstinio maršrutų bilietus keleiviams privalo parduoti iš karto, jiems įlipus į autobusą. Draudžiama išvažiuoti iš autobusų stoties ir stotelių teritorijų nebaigus parduoti bilietų visiems autobuse esantiems keleiviams.

27. Keleivis gali grąžinti terminuotą ar terminuotą vardinį Tęstinio maršruto bilietą (atsisakyti terminuoto ar terminuoto vardinio elektroninio bilieto) nesibaigus jo galiojimo terminui. Keleiviui grąžinama pinigų suma apskaičiuojama pagal šią formulę:

S = (K : T x L) x 0,75,

kur:

S – grąžintina pinigų suma;

K – bilieto įsigijimo kaina;

T – bilieto galiojimo terminas (skaičiuojamas dienomis);

L – nepanaudota bilieto termino dalis (skaičiuojama dienomis).

28. Šių Taisyklių 26 punkte numatytu atveju (išskyrus kompensaciją) pinigus keleiviui grąžina vežėjas. Pinigai grąžinami ne vėliau kaip per 14 kalendorinių dienų nuo prašymo ir Tęstinio maršruto bilieto pateikimo arba elektroninio bilieto atsisakymo dienos. Už bilietus sumokėtos sumos keleiviams grąžinamos, pervedant lėšas į prašyme nurodytą sąskaitą.

**VI SKYRIUS**

**KELEIVIŲ VEŽIMAS**

29.Keleiviai įlaipinami ir išlaipinami autobusų stotyse ir stotelėse, numatytose eismo tvarkaraščiuose. Galinėse ir tarpinėse autobusų stotyse keleiviai išlaipinami atvykimo aikštelėje.

30. Neįgalieji kartu su neįgaliųjų vežimėliais, taip pat vaikai kartu su vaikų vežimėliais turi būti vežami autobuso salone, išskyrus atvejus, kai neįgaliojo ar vaiko vežimėlis netelpa į autobuso saloną ar bagažinę. Neįgaliojo ir vaiko vežimėlio vežimas Tęstiniuose maršrutuose neapmokestinamas.

31. Aklumo negalią turintis keleivis turi teisę važiuoti autobusais su šunimi vedliu tik turėdamas dokumentus, kuriuose nurodoma šuns sveikatos būklė ir skiepų žymos. Šuo vedlys Tęstiniuose maršrutuose vežamas nemokamai ir neturi užimti sėdimos vietos.

32. Keleiviai turi būti informuojami apie pareigą pasirūpinti savo saugumu: jei yra laisvų sėdimų vietų – atsisėsti ir užsisegti saugos diržą, jeigu jis yra įrengtas gamykliškai, o stovint – laikytis už turėklų.

33. Rekomenduojama autobuso, kuriuo keleiviai vežami vietinio (vietinio ir priemiesčio) reguliaraus susisiekimo maršrutais, salono temperatūra žiemos laikotarpiu yra nuo 5 iki 15 C, o vasaros laikotarpiu – nuo 18 iki 28°C.

34. Vairuotojas privalo sustoti kaip įmanoma arčiau šaligatvio, kelkraščio, kad keleiviams būtų patogiau įlipti į transporto priemonę ar išlipti iš jos. Jei viešojo transporto stotelėje laukia asmuo su negalia vežimėlyje, skirtame asmeniui su negalia, vairuotojas ar kitas ekipažo narys privalo pasirūpinti šio keleivio patekimu į autobusą – panaudoti transporto priemonėje įrengtas pagalbines priemones: pandusą, platformą, keltuvą ar kitą priemonę.

**VII SKYRIUS**

**BAGAŽO VEŽIMAS**

35. Autobuso salone kiekvienas keleivis turi teisę nemokamai vežtis vieną rankinio bagažo, kurio matmenys ne didesni kaip 60x40x20 cm arba bendra matmenų suma ne didesnė kaip 120 cm. Mokiniai ir studentai turi teisę nemokamai vežtis ir didesnį, nei šiame punkte nurodyta, vieną rankinio bagažo, būtino jų mokslams ar studijoms, vienetą. Paspirtukai, mikromobilumo priemonės, vežami tik sulankstyti kaip rankinis bagažas, jei atitinka šiame punkte nurodytus matmenis ir yra švarūs.

36. Keleivis, Tęstiniame maršrute įsigijęs antrą vienkartinį popierinį arba vienkartinį elektroninį bilietą, gali vežti antrą rankinį bagažą, kurio matmenys ne didesni kaip 60x40x20 cm arba kurio bendra matmenų suma ne didesnė kaip 120 cm. Tokiu atveju bilietas parduodamas be nuolaidos, neatsižvelgiant į tai, kad keleivis turi teisę į Lietuvos Respublikos transporto lengvatų įstatyme nustatytas nuolaidas.

37. Autobuso salone draudžiama vežti lengvai užsidegančias, sprogstančias, skleidžiančias aitrų kvapą, lakias medžiagas, smailius, pjaunančius daiktus, ginklus, šaudmenis, daiktus, kurie gali sutepti autobuso apmušalus arba keleivių drabužius.

38. Dviračiai, elektra varomi dviračiai yra vežami tik autobuse specialiose numatytose vietose ir ant autobusų išorėje sumontuotų specialių laikiklių.

39. Už vežamo bagažo saugumą atsako keleivis.

**VIII SKYRIUS**

**GYVŪNŲ VEŽIMAS**

40. Keleivis turi teisę nemokamai vežti gyvūną specialiame narve (gali būti rankinė), kurios matmenys ne didesni kaip 60x40x20 cm arba kurios bendra matmenų suma ne didesnė kaip 120 cm.

41. Gyvūnui priteršus autobuso saloną, keleivis, vežantis gyvūną, privalo nedelsdamas išvalyti suteptą salono vietą.

42. Keleivis atsako už jo vežamų gyvūnų sukeltą žalą kitų keleivių sveikatai, gyvybei, nuosavybei, ramybei ir privalo ją atlyginti teisės aktų nustatyta tvarka.

43. Viešuoju transportu vežamas gyvūnas neturi trikdyti kitų keleivių. Jei vežamas gyvūnas trikdo keleivius ir jie yra nepatenkinti, asmuo su gyvūnu turi išlipti iš viešojo transporto priemonės artimiausioje stotelėje.

**IX SKYRIUS**

**RASTI DAIKTAI**

44. Vietinio (miesto ir priemiesčio) susisiekimo, Tęstinių maršrutų autobusų salonuose rastus daiktus ekipažas perduoda į vežėjo nustatytą vietą.

45. Ekipažas, radęs arba keleiviui jam pateikus paliktus daiktus, juos registruoja rastų daiktų priėmimo–grąžinimo žurnale, kuriame apibūdina šiuos daiktus ir nurodo radimo aplinkybes. Rasti dokumentai, ginklai, šaudmenys nedelsiant perduodami policijai.

46. Jei rasti daiktai dėl ilgo laikymo gali sugesti ar prarasti dalį vertės, po 24 valandų nuo daikto perdavimo privaloma imtis priemonių, kad daiktas, esant galimybei, būtų realizuotas Lietuvos Respublikos teisės aktų nustatyta tvarka, o už jį gauti pinigai išsaugoti pametusiam ar kitaip praradusiam daiktą asmeniui. Jeigu nėra galimybės daiktą realizuoti, jis sunaikinamas, tai įforminant aktu.

47. Jeigu pametęs daiktą asmuo nepaaiškėja per 6 mėnesius, rastas daiktas neatlygintinai pereina vežėjo, kuris saugojo rastą daiktą, nuosavybėn su sąlyga, kad šis sutinka atlyginti rasto daikto išlaikymo ir kitas su rastu daiktu susijusias išlaidas, jei radinį saugojo ne jis. Jeigu daiktą radęs vežėjas nesutinka kompensuoti tokių išlaidų, radinys neatlygintinai perduodamas valstybės nuosavybėn, o šiam vežėjui atlyginamos su radiniu susijusios turėtos išlaidos. Jeigu asmuo, pametęs daiktą, kuris buvo realizuotas kaip greitai gendantis, nepaaiškėja per 6 mėnesius nuo daikto radimo dienos, už realizuotą daiktą gauti pinigai perduodami radusio vežėjo nuosavybėn, išskaičiavus sumą, panaudotą radiniui išlaikyti, parduoti ir paskelbti apie radimą.

48. Rasti daiktai grąžinami savininkui, bet prieš tai jis turi atlyginti daikto išlaikymo ir kitas su radiniu susijusias pagrįstas išlaidas. Jeigu rasto daikto savininkas paaiškėja po to, kai daiktas jau buvo parduotas, savininkui grąžinami už daiktą gauti pinigai, išskaičiavus sumą, panaudotą radiniui išlaikyti, parduoti ir paskelbti apie jo radimą.

49. Vežėjas savo internetiniame tinklalapyje ir transporto priemonėse pateikia informaciją kur kreiptis dėl rastų ir (ar) pamestų daiktų.

**X SKYRIUS**

**KELEIVIŲ ĮLAIPINIMAS IR IŠLAIPINIMAS**

50. Keleiviai autobuso laukia stotelėse ir gali įlipti ar išlipti tik jam visiškai sustojus.

51. Į stotelėje sustojusį autobusą įlipama pro priekines autobuso duris (išskyrus asmenis su neįgaliųjų ar vaikiškais vežimėliais) ir išlipama pro galines ir priekines autobuso duris. Savivaldybės tarybai priėmus sprendimą dėl nemokamo keleivių vežimo miesto ir (ar) priemiesčio reguliaraus susisiekimo maršrutais, įlipama ir išlipama pro priekines ir galines autobuso duris.

52. Keleiviai vietą turi užimti taip, kad netrukdytų kitiems keleiviams, o privažiavę reikalingą stotelę, priartėti prie priekinių ar galinių autobuso durų ir, autobusui sustojus, nedelsdami išlipti.

**XI SKYRIUS**

**BAIGIAMOSIOS NUOSTATOS**

53. Šių taisyklių įgyvendinimo kontrolę vykdo savivaldybės kontrolės ir audito tarnyba.

54. Šios Taisyklės gali būti keičiamos, papildomos ar pripažįstamos netekusios galios Savivaldybės tarybos sprendimu.

55. Asmenys pažeidę šių Taisyklių nuostatas atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_